E yu di Yay

Skibí pa Nilo E.Kleinmoedig

E kuenta ta kuminsá na momentu ku dos reshèrshi ta drenta un kas i ta hanja un homber morto sintá den stul. Ela muri di konsekuensha di a hanja dos of mas bala na su pechu.

E tabata Perul Estanislau Máximo S, yu di Yay meslá i Chepa di tantan Nono.

Nasí na Rincon sesenta anja pasá.

Yay tabata un hòmber serio, un bon trahadó i un bon tata i kasá. Un dia despues di trabou Yay a bai ku un par di amigu pa dal un par di beter. Nan tabata bebe rom.

Un dado momento Yay i Josèf a hanja nan mes den un pleitu i Yay a hinka Josèf. Nan e detené i mandé Kòrsou pa ser’é den prison warda su kondena.

Tòg hopi hende no a hanja ku Yay ta mal hende. Yay tabata sa dikon el a kita un traidor for di kaminda pero e no a bisa njun hende nada. Esei tabata su sekretu. El a seya su lepnan pa semper i bai den su graf kuné.

Perul na tabata e úniko yu di Yay. E tabata tin kuater ruman mas di lokual dos a muri. Un a muri komo beibi i e otro a muri promé ku el a hasi kuater aña. Perul a bai biba seka su tanta Tan Djina na Nikiboko i e la keda einan te ora el a bai Korsou ba biba. Tan Djina no tabata tin yu di su mes. Ela keda kuater anja seka su tanta.

Perul tabata hopi bon den deporte espeshalmente futbol. Ela desaroyá komo un gran futbolista. Pero su hubentut no tabata dje plasentero pasobra e muchanan tabata tent’é ku su tata. Nan tabata yamele : ‘Yay mata’ i mas di e tipo insultonan ei. Hopi biaha e tabata hanja su mes den un bringamentu pa motibu ku e kosnan ku nan tabata bisa di su tata.

E tabata sinti un berguensa masha grandi mes. Emoshonalmente ela sera su mes den su mes.

Ora Perul a bai biba Kòrsou Yay tabata ke wak e. E presunan mester a bari kaya i nan tabata purba pa Perul bin wak i kumindá su tata. Pero nunka nan no a logra pasobra Perul no kier a mira su tata.

Bienti anja Yay a keda será i den tur e anjanan njun di su rumannan of Chepa, su kasá, a bin bishit’é den prison. Ela hanja tristu ku Chepa no a bishit’é i asta Chepa a lanta su yunan kontra di dje.

Den prison Yay a hanja lès di beibel di un hende ku tabata sirbidó di misa. Ela bira testigu di Yehova ora ela sali, bai su reunion i lesa su beibel i salmonan tur dia. E tabata bai asta kas pa kas prediká e bon notisia di Dios. Pero dor ku el a mata un hende, hopi hende tabata tin miedu di dje anto e no por a hanja trabou.

Ku njun depchi den saku i hopi biaha ku hamber ela bai den soledat. Sintá na laman i asta un par di biaha e kier a drenta awa pa mata su mes.

Ta Djul a saka Yay for di e soledat. Ela sinja Yay kon bon un beter di ron tabata smak. Djul tabata un hende hopi bon studiá ku a bishitá hopi pais di mundu i asta a studia na Oropa. El a duna lès na Hendrikschool. Ta e alkohol a destruí su bida.

Tur hende a keda den shok di tende ku meneer Djul a flep.

E bida den prizón a kambia Yay. Awor e no tabata tin kas pa biba aden. E tabata biba na Rif i drumi riba un pida karton ku ela hanja, bistí na panjanan tur gastá. Su kurpa yen di reumatismo. Na porta di Stupi Alto e tabata biba.

No ta Yay so tabata sufri pero su famianan tambe, espeshal Chepa. Chepa no kier a wak e ora e tabata pasa bandi di Sint Thomas College pa miedu di wak Yay sintá den e grupo di burachenan. Nunka Chepa no a konta njun hende pero e tabata sa ku Perul no tabata yu di Yay, pero yu di Josèf. Yay nunka no a bisele nada, pero segun e Yay tabata sa si. Ta pesei Yay a mata Josèf.

Perul a bai Ulanda pero e no a gusta Ulanda mashá. E no a gusta e wer frui, e skuridat den dia, e hendenan ku nan manera, espeshalmente ku nan ta ker a sa tur kos di bo. E tabata traha seka un mener Surinamenjo. E no a gusta mashá, pero ya e mester a traha pa gana su sèn. I einan nan no tabata tent’é ‘Yay Mata’.

Un biaha e la hanja su mes den problema ku un par di turko. E tabata prepará pa nan i e la kumpra un kuchú. Den su fantasia e la mata tur tres turko pero en realidat e no a hinka mata njun. Nan tur a kore bai. E momento e la bin realisá kon su tata Yay por a mata Josèf. Un kos mester a yam’é afó ku e la mata Josèf.

E la kuminsá komprondé su tata mas i mas.

Bayendo misa Perul a kuminsá kambia. E tabata bai diferente misa i tabata sinja hopi kon ta perdoná su tata. Mas i mas el a kuminsá komprondé tur kos.

Despues ku Perul a bin biba Kòrsou bèk el a bai traha bèk den gobièrnu. E no tabata sali bon ku su koleganan. Perul tabata un hende hopi riba su so i e no tabata gusta soshalisá mashá. Tambe e no tabata gusta deshonestidat. Nan no tabata gusta Perul pasobra e no tabata gusta bomboshi. Dia el a hasi 60 anja el a tuma wachtgeld i bai ku penshun. E tabata pasa su dianan trankil bai snèk i bebe su serbesnan.

Nunka Perul no tabata mashá den hende muhé of amiganan. Pero el a kuminsá un relashon ku un dama divorsiá ku tabata tin dos yu. E dama, Marlene, tabata tin mal ehempel pasobra su úniko intenshon tabata ta pa ranka sèn for di homber bieu. Marlene tabata hopi mas yong ku Perul. Den kuminsamentu tur kos tabata bai masha bon mes. Marlene i su do yunan tabata biba bon i Perul tambe tabata mas trankil na kas en bes di bai riba kaya bai kumpra kuminda of bebe serbes.

Despues di un tempu e yunan di Marlene a kuminsá bira onbeskop. Mas i mas nan tabata ranka sèn for di Perul sin ta respet’é. Marlene asta a fingi ku e tabata na estado ranka sèn di Perul pa vitamina, bishita di dokter i hopi kos mas. Perul a kuminsá ripara e trampa ku el a kai aden. A bin hopi pleitamentu ku asta henter bario tabata tende nan. Perul kier a asta kima su kas ku tur kos aden. El a bai warda di poli i saka Marlene i su yunan afó. Despues di esei e no a kuminsá ku hende muhé mas.

Perul tabata kontentu ku el a tuma kontakto ku su tata i ku e por a hasi e delaster kosnan p’e den su bida. El a hib’é un lugá di hende bieu kaminda nan a sòru p’é te dia Yay a muri. Si Yay tabata rekonosé e no sa, pero sikiera el a sòru pa su tata e delaster dianan di su bida.

Perul tabata bishitá snèknan pa bebe su serbesnan i wak e mucha muhernan ku tabata traha i sirbi den snèk. Nan no tabata gust’é mashá pasobra e no tabata bisa masha kos i e no tabata sosialisá ku nan. Bebe so e tabata bebe su serbesnan. Te ku un sierto Frido, yu di Josèf, tabata busk’é i yam’é afó. Frido kier a tuma vengansa riba morto di su tata.

Un biaha Frido tabata kla pa saka su kuchú i hinka Perul, pero nèt e ora ei un polis a drenta snèk i Perul ku a mira e peliger, a bai kas promé ku kosnan a pasa.

Na kas e tabata hanja yen karta di menasa. A lo largo e no tabata habri no lesa e kartanan mas. Nan tabata danja su beis i duné dolor di kabes.

Perul tabata evitá di topa Frido. E no tabata bishitá e snèk mas i e tabata kambia e orario di sali riba kaya. E no tabata sali kas mas anochi. Katarata tabata kansé na un wowo i e no tabata kore outo mas anochi pa e no dal ku outo.

Ora e tabata sali e tabata bai den otro barionan en bes di esun ku e tabata biba aden pa e no topa Frido. El a biba un bida ku hopi amargura pa motibu di kosnan ku a sosodé mas ku 55 anja pasá.

Ta parse ku ta riba Perul e fuku a kai. E no a kasa nunka, e no tabata tin yu ni amigunan of famia. Njun hende no tabata wòri kune. E no tabata kontakto ku su dos rumannan. Un tabata biba Merka i e otro a hanja un bon kasá. Ni e dos rumannan parti tata tabata tin kontakto kune.

Perul tabata drumi den dia i biba anochi. Su kas pafó tabata tur na daylight pa e por tin bon klaridat ken ta pafó na su kas. Perul tabata biba den un situashon tenso.

Den kas tabata hasi kalor pasobra Perul tabata tin su dos portanan i bentananan snok snok será. E delaster karta ku ela hanja a bisa ku e mester ta prepará.

Den mainta trempan el a sali pa bai toko di Noli pa kumpra sigaria. Ela bebe algun serbes einan i kumpra su pan ku ham ku webu e kumpra algun kos mas. Ora e kier a drenta outo start pa bai kas el a ripará ku su tire tabata flèt. Ora e kier a kambia su tire el a ripará ku esun spare tambe tabata flèt. El a disidí di kana bai kas.

Ora el a drenta banjo pa bai oriná el a sinti un holó stranjo pero su kas no tabata dje limpi i organisá e pesei e no a wòri masha kuné.

E tabata wak su programa na televishon ku asina tantu atenshon ku e no a tende e porta di mas patras habri. El por a rekonosé e intruso pero mas e no por a hasi. E promé bala a bin masha lihé mes pa e di dos a bin su tras. Tres bala a alkans’é.